b'\n_START_ARTICLE_\nKuudennen sukupolven pelikonsolit\n_START_PARAGRAPH_\nPelikonsoleiden kuudes sukupolvi seurasi viidett\xc3\xa4 sukupolvea ja ajoittui vuosien 1999\xe2\x80\x932006 v\xc3\xa4lille.\n_START_SECTION_\nHistoria\n_START_PARAGRAPH_\nSonyn ja Nintendon jalkoihin j\xc3\xa4\xc3\xa4nyt Sega koetti j\xc3\xa4lleen kerran kammeta itse\xc3\xa4\xc3\xa4n pinnalle uudella konsolilla, joka ylitt\xc3\xa4isi kilpailijoiden ominaisuudet. Vuonna 1999 julkistettu Sega Dreamcast olikikin teknisesti aikansa edistyksekk\xc3\xa4in, mutta sen menestys tyrehtyi nopeasti Sonyn ilmoitettua PlayStation 2:n julkaisemisesta vuonna 2000. Dreamcast myi vain yhdeks\xc3\xa4n miljoonaa kappaletta maailmanlaajuisesti ja j\xc3\xa4i Segan viimeiseksi konsoliksi._NEWLINE_PlayStation 2 julkaistiin vuonna 2000. Sen optinen lukulaite oli p\xc3\xa4ivitetty tukemaan my\xc3\xb6s DVD-ROM-formaattia, mik\xc3\xa4 mahdollisti sille t\xc3\xa4rke\xc3\xa4n kilpailuedun: laite kykeni toistamaan DVD-elokuvia, joista oli tuolloin kehittym\xc3\xa4ss\xc3\xa4 dominoiva formaatti elokuvien kotilevitykseen. PlayStation 2 oli aikanaan markkinoiden halvin DVD-soitin, mik\xc3\xa4 takasi sille kovan myyntivolyymin pelivalikoiman ollessa viel\xc3\xa4 suppea._NEWLINE_Nintendon uusi tuleminen tapahtui GameCuben julkaisulla. Se oli Nintendon ensimm\xc3\xa4inen optista lukulaitetta k\xc3\xa4ytt\xc3\xa4v\xc3\xa4 pelikonsoli, mutta tavallisen CD:n tai DVD:n sijaan siin\xc3\xa4 k\xc3\xa4ytettiin erityist\xc3\xa4 miniDVD-levy\xc3\xa4. T\xc3\xa4m\xc3\xa4n tarkoitus oli todenn\xc3\xa4k\xc3\xb6isesti torjua jo ensimm\xc3\xa4ist\xc3\xa4 PlayStationia riivaamaan noussutta piratismia, mutta k\xc3\xa4yt\xc3\xa4nn\xc3\xb6ss\xc3\xa4 se heikensi Nintendon asemaa pelimarkkinoilla: laitteella ei ollut mahdollisuutta toistaa DVD:it\xc3\xa4 tai CD:it\xc3\xa4. GameCube j\xc3\xa4ikin erityisesti Japanin ulkopuolella todella heikkoihin myyntilukuihin, myyden vuoteen 2007 menness\xc3\xa4 vain 21,6 miljoonaa kappaletta._NEWLINE_Kuudennessa sukupolvessa markkinoille pyrki my\xc3\xb6s ohjelmistoyhti\xc3\xb6 Microsoft. Xbox tuli markkinoille vuonna 2002, mutta ei onnistunut en\xc3\xa4\xc3\xa4 haalimaan itselleen kummoista suosiota PlayStation 2:n ylivallan tielt\xc3\xa4. Vaikka Xbox oli teknisilt\xc3\xa4 ominaisuuksiltaan sukupolvensa edistyksellisin, haittasivat sit\xc3\xa4 my\xc3\xb6h\xc3\xa4inen markkinoilletulo, valmiin DVD-soittimen puute ja kilpailijoihinsa suhteutettuna kallis hinta._NEWLINE_Viel\xc3\xa4 ennen PlayStation 2:n ilmestymist\xc3\xa4 analyytikot ennustivat tiukkaa kamppailua PlayStation 2:n, Xboxin ja GameCuben v\xc3\xa4lille. Xboxin etuna oli tehokkain alusta, GameCuben etuna sukupolven edullisin hinta. Mutta vaikka PlayStation 2 oli n\xc3\xa4ist\xc3\xa4 kolmesta kenties teknisesti heikoin, muodostui sen DVD:n katselumahdollisuudesta sen suurin valttikortti. Konsolia myytiin suuria m\xc3\xa4\xc3\xa4ri\xc3\xa4 pelivalikoiman ollessa viel\xc3\xa4 v\xc3\xa4h\xc3\xa4inen, ja kun pelivalikoima alkoi laajentua, taistelu oli k\xc3\xa4yt\xc3\xa4nn\xc3\xb6ss\xc3\xa4 ohitse. PlayStation 2 oli kuudennen sukupolven ylivoimainen yksinvaltias: se rikkoi 100 miljoonan myydyn yksik\xc3\xb6n rajan vuoteen 2005 menness\xc3\xa4 oltuaan vain viisi vuotta markkinoilla. Kaiken kaikkiaan konsolia myytiin sen elinaikana 117 miljoonaa kappaletta Xboxin myydess\xc3\xa4 maailmanlaajuisesti 26 miljoonaa ja GameCuben 21,6 miljoonaa kappaletta. PlayStation 2 on my\xc3\xb6s kaikkien aikojen pitk\xc3\xa4ik\xc3\xa4isin konsoli: sit\xc3\xa4 valmistettiin yht\xc3\xa4jaksoisesti yhteens\xc3\xa4 13 vuotta. Sit\xc3\xa4 on syyt\xc3\xa4 pit\xc3\xa4\xc3\xa4 videopelimarkkinoiden suvereeneimpana hallitsijana sitten Nintendo Entertainment Systemin ja Atari 2600:n._NEWLINE_Kuudes sukupolvi oli historian suosituin konsolisukupolvi. Viimeist\xc3\xa4\xc3\xa4n t\xc3\xa4m\xc3\xa4n sukupolven aikana videopelaaminen murtautui ulos lastenviihteen imagostaan ja pelaamisesta tuli suosittua my\xc3\xb6s vanhempien ja tytt\xc3\xb6jen keskuudessa. Erityisesti PC:lle julkaistun The Sims -pelin my\xc3\xb6t\xc3\xa4 videopeliteollisuudessa alettiin kiinnitt\xc3\xa4\xc3\xa4 enemm\xc3\xa4n huomiota my\xc3\xb6s n\xc3\xa4ihin kohderyhmiin, mik\xc3\xa4 johti peliteollisuuden monimuotoisuuden kasvuun. Kuudes sukupolvi my\xc3\xb6s aloitti konsolipuolella nettipelaamisen aikakauden, joka konkretisoitui toden teolla seuraavassa sukupolvessa.'